AP มองอสังหาฯปีนี้ดีขึ้นตามศก.รับผลบวกโครงข่ายรถไฟฟ้า-ซัพพลายยังไม่ล้น
AP มองอสังหาฯปีนี้ดีขึ้นตามศก.รับผลบวกโครงข่ายรถไฟฟ้า-ซัพพลายยังไม่ล้น
13 ม.ค. 2559

นายอนุพงษ์ อัศวโภคิน ประธานเจ้าหน้าที่บริหาร บริษัท เอพี (ไทยแลนด์) จำกัด (มหาชน) หรือ AP เปิดเผยว่า ภาพรวมธุรกิจอสังหาริมทรัพย์ปีนี้น่าจะดีขึ้นไปตามภาพรวมเศรษฐกิจของประเทศ ที่จะดีขึ้นกว่าปีที่ผ่านมาจากทีมเศรษฐกิจที่มีนโยบายหรือแผนงานที่น่าสนใจออกมาขับเคลื่อนทุกภาคส่วนให้เดินหน้าต่อไปได้ ทั้งเม็ดเงินการลงทุนจากทางภาครัฐที่เป็นเฟืองสำคัญหรือมาตรการต่างๆ ที่ช่วยกระตุ้นการบริโภคที่ถือว่าเป็นปัจจัยพื้นฐานที่ทำให้เศรษฐกิจเดินต่อไปได้
ขณะที่ความต้องการอสังหาริมทรัพย์ยังมีอยู่ โดยวัดได้จากฟีดแบ็คหลังจากมีมาตรการกระตุ้นภาคอสังหาริมทรัพย์ ยอดขาย ยอดโอนเพิ่มขึ้นอย่างเห็นได้ชัดเจน ซึ่งชี้ให้เห็นว่าคนไทยยังมีกำลังซื้อ แต่ในส่วนความมั่นใจจะเข้าซื้ออสังหาริมทรัพย์หรือไม่นั้น ขึ้นอยู่กับภาครัฐต้องช่วยเร่งสร้างความมั่นใจผู้บริโภค (Consumer Confidence) ให้เกิดขึ้น ซึ่งที่ผ่านมาก็มีสัญญาณการปรับตัวไปในทางที่ดีขึ้น
นอกจากนี้ยังมีปัจจัยบวกที่ส่งผลดีต่อภาคอสังหาริมทรัพย์อย่างชัดเจนในปีนี้คือ อานิสงส์ความคืบหน้าเส้นทางโครงข่ายรถไฟฟ้าสายใหม่ๆ ที่ทำให้เกิดการขยายตัวของเมือง (Urbanization) และกิจกรรมทางเศรษฐกิจออกสู่ทำเลรอบนอกกรุงเทพฯ ล้วนมีส่วนผลักดันให้ตลาดอสังหาริมทรัพย์ในบริเวณดังกล่าวเกิดการขยายตัวตามไปด้วย เช่น การเปิดเดินรถของรถไฟฟ้าสายสีม่วง ซึ่งเป็นสายใหม่ทั้งเส้นไม่ใช่ส่วนต่อขยาย ซึ่งนั่นหมายความว่า การมาของรถไฟฟ้าสายใหม่นี้ จะสร้างความต้องการใหม่ให้เกิดขึ้น เป็นความต้องการที่ขยับตัวมาจากสินค้าที่อยู่ในแนวรถไฟฟ้าสายปัจจุบัน ซึ่งราคาปรับตัวสูงขึ้นไปมาก  
นายอนุพงษ์ กล่าวอีกว่า สำหรับปัจจัยบวกอีกข้อคือ ปริมาณของซัพพลายใหม่ในตลาด ก็ไม่ได้มีมากจนล้น ที่ผ่านมาผู้ประกอบการสร้างสมดุลการเปิดตัวสินค้าใหม่ที่สอดรับกับสภาวะการเติบโตของเศรษฐกิจ ซึ่งถือเป็นเรื่องที่ดี รวมถึงความเข้มงวดในการปล่อยสินเชื่อของสถาบันทางการเงินทั้งในส่วน Pre-Finance และ Mortgage ถือเป็นอีกปัจจัยบวกที่น่าจะส่งผลให้ภาคอสังหาริมทรัพย์ในปี 59 นี้เดินหน้าเติบโต และเป็นเฟืองอีกตัวที่ช่วยขับเคลื่อนระบบเศรษฐกิจของประเทศ